CELEX: 32013R0007
Language: el
Date: 2013-01-08 00:00:00
Title: Κανονισμός (ΕΕ) αριθ. 7/2013 της Επιτροπής, της 8ης Ιανουαρίου 2013 , για την τροποποίηση του κανονισμού (ΕΕ) αριθ. 748/2012 για τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής  Κείμενο που παρουσιάζει ενδιαφέρον για τον ΕΟΧ

9.1.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 4/36
            
         ΚΑΝΟΝΙΣΜΌΣ (ΕΕ) αριθ. 7/2013 ΤΗΣ ΕΠΙΤΡΟΠΉΣ
   της 8ης Ιανουαρίου 2013
   για την τροποποίηση του κανονισμού (ΕΕ) αριθ. 748/2012 για τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας (EASA) καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), και ιδίως το άρθρο 6 παράγραφος 2,
   Εκτιμώντας τα ακόλουθα:
   
               (1)
            
            
               Το άρθρο 6 παράγραφος 1 του κανονισμού (ΕΚ) αριθ. 216/2008 ορίζει ότι τα προϊόντα, τα εξαρτήματα και ο εξοπλισμός πρέπει να πληρούν τις απαιτήσεις περιβαλλοντικής προστασίας του παραρτήματος 16 της σύμβασης για τη Διεθνή Πολιτική Αεροπορία (εφεξής «σύμβαση του Σικάγου») που άρχισε να ισχύει από τις 20 Νοεμβρίου 2008, τόμοι Ι και ΙΙ, πλην των προσαρτημάτων της.
            
         
               (2)
            
            
               Η σύμβαση του Σικάγου και τα παραρτήματά της τροποποιήθηκαν μετά την έκδοση του κανονισμού (ΕΚ) αριθ. 216/2008.
            
         
               (3)
            
            
               Ο κανονισμός (ΕΕ) αριθ. 748/2012 της Επιτροπής (2) πρέπει, επομένως, να τροποποιηθεί δεόντως.
            
         
               (4)
            
            
               Τα μέτρα που προβλέπονται στον παρόντα κανονισμό βασίζονται στη γνώμη που εξέδωσε ο Οργανισμός σύμφωνα με το άρθρο 17 παράγραφος 2 στοιχείο β) και το άρθρο 19 παράγραφος 1 του κανονισμού (ΕΚ) αριθ. 216/2008.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί με βάση το άρθρο 65 του κανονισμού (ΕΚ) αριθ. 216/2008,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το μέρος 21 του παραρτήματος I του κανονισμού (ΕΕ) αριθ. 748/2012 τροποποιείται ως εξής:
   
               1)
            
            
               Το σημείο 21.A.4 στοιχείο α) στο τμήμα Α της ενότητας Α αντικαθίσταται από το ακόλουθο κείμενο:
               
                           «α)
                        
                        
                           τον ικανοποιητικό συντονισμό του σχεδιασμού και της παραγωγής που απαιτείται από την παράγραφο 21.Α.122, την παράγραφο 21.Α.130 στοιχείο β) σημεία 3 και 4, την παράγραφο 21.Α.133 και την παράγραφο 21.Α.165 στοιχείο γ) σημεία 2 και 3, ανάλογα με την περίπτωση, και».
                        
                     
         
               2)
            
            
               Το σημείο 21.A.130 στοιχείο β) στο τμήμα ΣΤ της ενότητας Α αντικαθίσταται από το ακόλουθο κείμενο:
               
                           «β)
                        
                        
                           Η δήλωση συμμόρφωσης περιλαμβάνει:
                           
                                       1.
                                    
                                    
                                       για κάθε προϊόν, εξάρτημα ή εξοπλισμό, δήλωση ότι το προϊόν, το εξάρτημα ή ο εξοπλισμός ανταποκρίνεται στα εγκεκριμένα δεδομένα σχεδιασμού και ότι πληροί τους όρους ασφαλούς λειτουργίας· και
                                    
                                 
                                       2.
                                    
                                    
                                       για κάθε αεροσκάφος, δήλωση ότι το εν λόγω αεροσκάφος έχει υποβληθεί σε δοκιμές εδάφους και πτητικές δοκιμές σύμφωνα με την παράγραφο 21.Α.127, στοιχείο α)·
                                    
                                 
                                       3.
                                    
                                    
                                       για κάθε κινητήρα ή έλικα μεταβλητού βήματος, δήλωση ότι ο κινητήρας ή ο έλικας έχει υποβληθεί σε τελική δοκιμή λειτουργίας από τον κατασκευαστή, σύμφωνα με την παράγραφο 21.Α.128 και
                                    
                                 
                                       4.
                                    
                                    
                                       επιπλέον, για τους κινητήρες, δήλωση ότι ο ολοκληρωμένος κινητήρας ανταποκρίνεται στις ισχύουσες απαιτήσεις εκπομπών την ημερομηνία κατασκευής του κινητήρα.».
                                    
                                 
                     
         
               3)
            
            
               Στο σημείο 21.A.165 στοιχείο γ) στο τμήμα Ζ της ενότητας Α, τα σημεία 2 και 3 αντικαθίσταται από το ακόλουθο κείμενο:
               
                           «2.
                        
                        
                           διαπιστώνει εάν άλλα προϊόντα, εξαρτήματα ή είδη εξοπλισμού είναι πλήρη και σύμφωνα με τα εγκεκριμένα δεδομένα σχεδιασμού και πληρούν τους όρους ασφαλούς λειτουργίας πριν από την έκδοση του Εντύπου 1 του EASA για την πιστοποίηση της συμμόρφωσης με τα εγκεκριμένα δεδομένα σχεδιασμού και τους όρους ασφαλούς λειτουργίας·
                        
                     
                           3.
                        
                        
                           επιπλέον, στην περίπτωση των κινητήρων, διαπιστώνει ότι ο ολοκληρωμένος κινητήρας ανταποκρίνεται στις ισχύουσες απαιτήσεις εκπομπών την ημερομηνία κατασκευής του κινητήρα·
                        
                     
                           4.
                        
                        
                           διαπιστώνει εάν άλλα προϊόντα, εξαρτήματα ή εξοπλισμός συμμορφώνονται προς τα ισχύοντα δεδομένα πριν από την έκδοση του Εντύπου 1 του EASA ως πιστοποιητικού συμμόρφωσης.».
                        
                     
         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Ιανουαρίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 79 της 19.3.2008, σ. 1.
   
      (2)  ΕΕ L 224 της 21.8.2012, σ. 1.